
Második hibaküszöb: a függetlenül replikálódó gének kompartmentekben fenntartható maximális száma

Az élet kialakulásának korai szakaszára jellemző (ún. minimális) genomot nem volt lehetséges egyetlen kromoszómán eltárolni: az enzimatikus másolás pontatlansága miatt az információ jelentős része hamar elveszett volna (vö. Eigen Paradoxona). És bár rövid szakaszok már ekkor is kellő pontossággal másolódtak, különálló gének formájában sem problémamentes e minimális genom fenntartása: a szaporodási ráták közötti elkerülhetetlen különbségek kompetitív kizáráshoz, ezáltal pedig információvesztéshez vezetnek. A Sztochasztikus Korrektor Modell (SCM) a protosejtekbe csomagolt gének osztódáskori véletlenszerű szétválása révén teszi lehetővé, hogy az előnyös összetételű protosejtek folyamatosan újra felbukkanjanak, s így a belső versengés ellenére is fennmaradjon a teljes génkészlet.
Egyedalapú modell segítségével kerestük a vezikulaszám, illetve a vezikulán belüli molekulaszám függvényében fenntartható különböző gének maximális számát. Megmutattuk, hogy a sztochasztikus korrekció lehetővé teszi közel 100 gén együttélését, még bizonyos egyenlőtlen szaporodási ráták mellett is. Egy minimális élő sejthez körülbelül 60-100 különböző gén szükséges, így elmondható, hogy kompartmentalizált rendszerünkben az információ integrációja sikeres: elegendő a protosejt működéséhez. Eredményeink felvetnek egy lehetséges evolúciós utat, amely során újabb és újabb gének épülnek be a rendszerbe, annak összeomlása nélkül.



